18/4/2013

**Συνάντηση Υπουργού Δικαιοσύνης και Δημόσιας Τάξης με τον Παγκύπριο Σύνδεσμο Ιδιοκτητών Κέντρων Αναψυχής**

Ο Υπουργός Δικαιοσύνης και Δημόσιας Τάξης κ. Ιωνάς Νικολάου είχε σήμερα συνάντηση με τον Παγκύπριο Σύνδεσμο Ιδιοκτητών Κέντρων Αναψυχής, στην οποία συζητήθηκαν ζητήματα που απασχολούν το Σύνδεσμο, όπως η νομοθεσία για απαγόρευση του καπνίσματος, η παράνομη λειτουργία κάποιων υποστατικών, το ύψος των ενοικίων και άλλα.

Σε δηλώσεις του ο κ. Υπουργός είπε: «Η Κυβέρνηση μέσα από συγκεκριμένα μέτρα τα οποία θα ανακοινωθούν την Παρασκευή από τον Πρόεδρο της Δημοκρατίας, στηρίζει κάθε μικρομεσαία επιχείρηση Πρόκειται για μέτρα που έχουν να κάνουν με τη δεινή οικονομική κατάσταση στην οποία περιήλθαν πολλές μικρομεσαίες επιχειρήσεις και με τη δυνατότητα που θα προσφέρουμε για να επανεκκινήσουν μετά από αυτή την οικονομική κρίση».

Σχετικά με το θέμα των ενοικίων, επανέλαβε ότι η οποιαδήποτε μείωση στα ενοίκια, όπως απαιτείται από ορισμένους, πρέπει να γίνει βάσει νόμου και ότι η Κυβέρνηση δεν είχε τη δυνατότητα να εκδώσει τέτοιο διάταγμα. «Αν υπάρχει τρόπος αυτό να είναι συνταγματικό, τότε ως Κυβέρνηση δεν έχουμε κανένα απολύτως δισταγμό να εκδώσουμε τέτοιο διάταγμα».

Αναφερόμενος στο θέμα της παρανομίας από μέρους κάποιων κέντρων αναψυχής, ο κ. Υπουργός τόνισε: «Σίγουρα μας ενδιαφέρει η νομιμότητα και τα καταστήματα να λειτουργούν νόμιμα, με όλες τις άδειες. Την ίδια ώρα, θέλουμε οι ίδιοι οι ιδιοκτήτες κέντρων αναψυχής να συνεργαστούν μαζί μας για πάταξη της παρανομίας εντός των κέντρων αναψυχής». «Δεν αναφέρομαι μόνο στο θέμα του καπνίσματος», είπε, «αλλά και σε πολλές άλλες παράνομες πράξεις που γίνονται, όπως, για παράδειγμα, το ότι κάποιοι ιδιοκτήτες κέντρων αναψυχής ανεπίτρεπτα καταβάλλουν ποσά σε νεαρά άτομα για να τους συγκεντρώνουν κόσμο, για άγρα πελατών. Είναι απαράδεχτο, ξέρετε ότι απαγορεύεται, δεν μπορεί να δεχόμαστε κάποιον κάτω των 17 που δεν συνοδεύεται από ενήλικο, ούτε να του προσφέρουμε αλκοολούχα ποτά».

«Μπορεί να δέχεστε κάποιους νέους στα κέντρα σας, αλλά καμιά δικαιολογία δεν υπάρχει στο να επιτρέπεται να καταναλώνουν ποτά. Είστε κι εσείς γονείς, σκεφτείτε τη νεολαία μας», είπε απευθυνόμενος στους εκπροσώπους τους ΠΑΣΙΚΑ.

Από πλευράς ΠΑΣΙΚΑ, ο κ. Φάνος Λεβέντης εξέφρασε την πεποίθηση ότι οι νέοι έχουν ανάγκη από διασκέδαση γι’ αυτό ο Σύνδεσμος έχει προτείνει τη δημιουργία κέντρων για νέους, «η οποία έχει περιληφθεί στη νέα νομοθεσία του ΚΟΤ και παραμένουν μικρές λεπτομέρειες ως προς την τελική μορφή που θα πάρει, τις ηλικίες που θα αφορά, τις ώρες λειτουργίας».

Σχετικά με παρανομίες που αφορούν άδειες λειτουργίας, ο κ. Νικολάου ζήτησε από τον ΠΑΣΙΚΑ να προβεί σε συγκεκριμένες καταγγελίες για να διερευνηθούν: «Δεν πρόκειται να ανεχθούμε καμία περίπτωση, έστω κι αν παραχωρήθηκε οποιαδήποτε άδεια, όπου κινδυνεύουν ζωές ανθρώπων και να δεχτούμε τον οποιοδήποτε να συνεχίσει να λειτουργεί το οποιοδήποτε κέντρο αναψυχής. Καταγγείλτε κάποιες περιπτώσεις κι εμείς θα τις διερευνήσουμε. Κι αν πράγματι λειτουργούν παράνομα ή εξασφάλισαν άδεια κατά τρόπο με τον οποίο είναι παράνομοι, να είστε βέβαιοι ότι στα πλαίσια της έρευνας θα υπάρξει και αποτέλεσμα. Και το αποτέλεσμα δεν μπορεί να είναι άλλο από το να μην μπορούν να λειτουργούν, να κλείσουν. Ακόμα και εκείνοι που έχουν πάρει άδεια, αν δεν συμμορφώνονται με τις διατάξεις του νόμου που αφορά ειδικότερα τα μέτρα ασφάλειας, δεν θα διστάσουμε να κλείσουν κάποια από αυτά».

«Το άλλο που μας ενδιαφέρει ιδιαίτερα ως Υπουργείο Δικαιοσύνης και Δημόσιας Τάξης», συνέχισε, «είναι τα θέματα ασφάλειας των πολιτών καθόσον βρίσκονται μέσα στο κέντρο αναψυχής. Δεν μπορεί να υπάρχουν μέτρα πυρόσβεσης και να καταργούνται ή να παρεμποδίζεται η εφαρμογή τους από τους ίδιους τους ιδιοκτήτες. Σε αυτά τα ζητήματα ζητούμε τη συνεργασία των ιδιοκτητών κέντρων αναψυχής, για να μπορέσουμε όλοι να απολαμβάνουμε τις στιγμές τις οποίες επιζητούμε όταν πηγαίνουμε σε αυτά τα κέντρα,» κατέληξε.

---------------------------